7.03  Täna läheb meil põhjapoolsest lennujaamast lend Fuerteventurale. Enne lennule minekut jõuame veel El Mirador De La Grimonas palma loorberituvid ära näha. See paik on kohe suure maantee servas ja siin selle liigi nägemine on vormistamise küsimus. Meil läks aega 4 minutit ja nägime linde ka istumas. Tüüpiliselt näeb loorberituvisid vaid paariks sekundiks lennus ja seejärel  kaovad nad taas lehestikku. Lisaks näen merel lendamas retke ainukesed 3 väike-tormilindu. Kohvipausi pidav Kuido jääbki liigist ilma.  Lend Fuerteventurasse kestab umbes 1 tund. Saame kiirelt ka rendiauto organiseeritud (60 eur - 2 päeva, broneerimata).  Esimese otsitava leiame hõlpsalt. Betancuria külasse sõites lendab isane kanaari kaelustäks meil auto eest läbi ja jääb teepiirdele istuma. Saame teda hästi vaadelda kuigi pildistamine ei õnnestu. Selle liigi leidmiseks ei pea nüüd eraldi Las  Salinases olevasse kohta sõitma.  Betancurias üritame leida kanaari sinitihast, kuna siin elab Fuerteventura alamliik ssp.degener. Linnu otsimine võtab ligi tunni. Lõpuks leian ühe toitu kandva vanalinnu. Linnu pesa asub vana kivihoone seinas. Küla kohal tiirleb kääbuskotkas ja Kuidol järjekordsest liferist hea meel.  Viimase valguse kasutame Catalina Garcia järve vaatlemiseks. Koht on päris kokku kuivanud, kuid saame siit head liigilisa. Iga väiksemgi siseveekogu on siin lindudele magnet.  Ööbima sõidame Morro Jablesse, kus Fuerteventural puhkusel olev Kuido ema meile suurt külalislahkust osutab ja meid lahkesti oma hotellikorterisse majutab. Lisaks toidab kõhu ka täis. Tänu Kuido ema suurele organiseerimistööle hoiame hotelli otsimisega aega oluliselt kokku. Suured tänud Sirjele!